પતિના સીમાને તલાક આપવાનો નિર્ણય જાહેર કરવા પર એ પ્રતિભાવ આપ્યા વિના પોતાનો સામાન એકઠો કરવા માંડે છે. અહીં જ્યારે સીમા નાની નાની નિરર્થક લાગતી વસ્તુઓ એકઠી કરે છે ત્યારે એના ચહેરાના ભાવો અને આંખોની હલકી ભીનાશ એના લાગણીશીલ અને પ્રેમાળ વ્યક્તિત્વને દર્શાવે છે. જીવનના જુદાજુદા સ્તરે મળેલા પ્રત્યેક સંબંધને, એની યાદોને ભેગી કરીને સાચવીને રાખવાનો સીમાનો સ્વભાવ એના જીવનમાં સંબંધોની જરૂરિયાત ફલિત કરે છે. પછી એ શાંત મને બીજા ઓરડામાં જઈને સૂઈ જાય છે, અલબત્ત પતિની ઊંઘ હરામ કરીને… સવારે રાબેતા મુજબ ચા, નાસ્તો બનાવીને ફક્ત પોતાની જ વસ્તુઓ લઈને એ પતિને કંઈ પણ કહ્યા વિના નીકળી જાય છે.